Negejarige weer tuis dae ná motor haar trefCathren (Katryn) Trollip. (Foto: WAS Foundation/Facebook) Die negejarige meisie van Krugersdorp wat vroeër vandeesweek ernstige beserings opgedoen het toe ŉ motor haar getref het, is klaar weer tuis. Klein Cathren (Katryn) Trollip se ma, Riekie, het op Facebook gedeel dat dit “sommer baie goed gaan met Katryn” en dat sy op pad huis toe is. Katryn is Vrydag reeds uit die intensiewesorgeenheid van die Chris Hani Baragwanath-hospitaal ontslaan, maar het kort daarna erge maagpyn en bloeding uit haar neus gekry. “Volgens die dokters is dit heel normaal gegewe wat sy deurgemaak het,” skryf Riekie. Katryn het ŉ gebarste lewer en gebreekte kakebeen opgedoen toe sy Dinsdag deur ŉ motor naby die WAS Foundation-liefdadigheidsorganisasie se sopkombuis in Tannerstraat getref is. Riekie is die bestuurder van die sopkombuis en Katryn het die einste dag gehelp paaseiers tel voordat sy en ŉ maat na ŉ nabygeleë winkel toe is. Volgens inligting wat Riekie aan Esmarelda van Zyl, stigter van die organisasie, gegee het, moet Katryn oor twee weke weer die Chris Hani Baragwanath-hospitaal besoek sodat daar na haar kakebeenbesering gekyk kan word. Daar kon aanvanklik nie ŉ plaat in haar kakebeen geplaas word nie omdat daar te veel swelling was, maar die prosedure is na verneem word intussen gedoen. Haar lewer lyk goed en daar is nie in dié stadium meer bloeding of lekkasies nie. “Katryn moet tot haar volgende afspraak slegs maaltydvervangings of sop drink. Daarna sal die dieetkundige haar weer sien en bepaal wat sy kan eet,” skryf Riekie. Riekie het opnuut haar dankbaarheid aan lede van die publiek en veral Katryn se dokters uitgespreek. “Baie dankie vir almal se omgee en gebede. Die pad na herstel is nog ŉ rukkie, maar ons vat een dag op ŉ slag.”